钦定古今图书集成/明伦汇编/氏族典/第073卷 > 朱典楧
## 钦定古今图书集成/明伦汇编/氏族典/第073卷 > 朱典楧

按名山藏《分藩记》：“伊王𬣙淳子典楧，以嘉靖二十三
年立为王，以四十一年降为伊庶人。庶人愎而狠，多
纵府中人持河南吏短长，吏不如指，则旦夕斥去即
去，大遭其折辱。缙绅大夫过河南，有径外郊不入朝
者，王使迫挽其车，辱以非礼。即入朝者，王必多为难。
王萧墙敝，请垣，许之，则夺郡治及学宫地以广宫所”
为宫，重城层台，仿阙下。王攘人妻女至四百馀口，夺
民庐舍至三千馀诳，胁人财至三万馀金。昼闭河南
府城，大选民间女“十二岁以上者七百馀，留其姝丽
者九十人，不留者令具金赎，厌恶者委投虎圈。”事闻，
上革王禄三之一，令王坏僭城归，夺女出群小人，付
有司。王自如礼部数牒促之。河南守相持牒入。王曰：
“安用牒？是为我障棂，我犹嫌有画。”河南守相乃自召
卒堕其僭。城堕未半，持挺者数百人，出王宫逐卒，卒
或堕压多死者。河南人怨王，皆曰：“伊王反矣。”河南佥
事林腾蛟具流从都御史尧臣、御史鲸以闻，王毒杀
之。章下礼部、三法司，具言宜如徽王载𫭢故事，降为
庶人，禁锢高墙，削除“世封。”制曰“可。”